అర్జున్ లాల్ జాట్

**అర్జున్ లాల్ జాట్** (జననం 7 ఫిబ్రవరి 1997) ఒక భారతీయ ప్రొఫెషనల్ రోవర్. ఇతడు భారత సైన్యంలో ఒక సుబేదార్‌గా పనిచేస్తున్నాడు. ఇతడు వేసవి ఒలింపిక్ క్రీడలు, ఆసియా క్రీడలు, ఆసియా రోయింగ్ ఛాంపియన్షిప్స్ వంటి అంతర్జాతీయ పోటీలలో భారతదేశానికి ప్రాతినిధ్యం వహించాడు. ఇతడు 2021, 2022 ఆసియా రోయింగ్ ఛాంపియన్షిప్స్ పోటీలలో స్వర్ణపతకాలను, 2019 ఆసియా రోయింగ్ ఛాంపియన్షిప్స్‌లో రజత పతకాన్నీ, 2022 ఆసియా క్రీడలలో రజత పతకాన్నీ గెలుచుకున్నాడు. ఇంకా 2022, 2023 భారత జాతీయ క్రీడలలో స్వర్ణ పతకాలు గెలుచుకున్నాడు.

## ప్రారంభ జీవితం
అర్జున్ లాల్ 1997 ఫిబ్రవరి 7న రాజస్థాన్ జైపూర్ జిల్లాలోని నయాబాస్ గ్రామంలో జన్మించాడు. ఇతని తండ్రి రామ్ స్వరూప్ జాట్ ఒక రైతు.  ఇతడు ప్రాథమిక విద్యను నయాబాస్ లోని ప్రభుత్వ ప్రాథమిక పాఠశాలలో పూర్తి చేశాడు.  కాలాడేరాలోని ఆర్. ఎల్. సహరియా కళాశాలలో తన కళాశాల విద్యను అభ్యసించాడు.

## వృత్తి

### సైనికవృత్తి
అర్జున్ 2014లో రాజ్ పుటానా రైఫిల్స్ రెజిమెంట్‌లో సిపాయిగా ఎంపికయ్యాడు. భారత సైన్యంలో పనిచేస్తున్నప్పుడు, ఇతడు తన రోయింగ్ కోచ్ బజరంగ్ లాల్ తాఖర్ ను కలుసుకున్నాడు.  తన కోచ్ సలహాను అనుసరించి, అర్జున్ 2014 నుండి రోయింగ్‌లో శిక్షణను ప్రారంభించాడు. 2020లో, ఇతడు నాయబ్ సుబేదార్ హోదాకు పదోన్నతి పొందాడు.  2020 టోక్యో ఒలింపిక్స్ నుండి తిరిగి వచ్చిన తరువాత,  సుబేదార్ గా పదోన్నతి పొంది ప్రస్తుతం  భారత సైన్యంలో సుబేదార్ గా పనిచేస్తున్నాడు.

### రోయింగ్ వృత్తి
అర్జున్ లాల్ ప్రధానంగా పురుషుల లైట్ వెయిట్ డబుల్ స్కల్స్ విభాగంలో అరవింద్ సింగ్ తో కలిసి పోటీ చేస్తాడు. ఈ ద్వయం దక్షిణ కొరియా జరిగిన 2019 ఆసియా రోయింగ్ ఛాంపియన్షిప్స్‌లో రజత పతకాన్ని గెలుచుకుంది.  టోక్యోలో జరిగిన 2020 వేసవి ఒలింపిక్స్ భారతదేశానికి ప్రాతినిధ్యం వహించడానికి ముందు, వారు ఒలింపిక్స్‌లో డబుల్ స్కల్స్ సెమీఫైనల్‌కు చేరుకున్న మొదటి భారతీయులు అయ్యారు.
[thumb|200x200px|భారత మాజీ ఉపరాష్ట్రపతి [జగదీప్ ధన్కర్|జగ్దీప్ ధన్కర్ తో అర్జున్ లాల్]]
2021లో, రవి తో జత కట్టిన అర్జున్ లాల్, థాయిలాండ్ లో జరిగిన 2021 ఆసియా రోయింగ్ ఛాంపియన్షిప్స్‌లో పురుషుల డబుల్ స్కల్స్ లో  6: 57.883 ల సమయంలో లక్ష్యాన్ని చేరుకుని బంగారు పతకాన్ని గెలుచుకున్నాడు,  ఈ విజయం కాంటినెంటల్ ఛాంపియన్షిప్లో పురుషుల డబుల్ స్కల్స్‌లో  భారతదేశానికి వరుసగా రెండవ పోడియం ముగింపు. మరుసటి సంవత్సరం, ఇతడు, అరవింద్ సింగ్ లు 2022 ఆసియా రోయింగ్ ఛాంపియన్షిప్స్‌లో బంగారు పతకాన్ని సాధించారు.  ఈ జంట డబుల్ స్కల్స్ ఈవెంట్లలో అనేక జాతీయ టైటిల్స్ తో పాటు 2022 , 2023 జాతీయ క్రీడలలో బంగారు పతకాలు గెలుచుకుంది.

2022 హాంగ్జౌ ఆసియా క్రీడలలో, అర్జున్ లాల్, అరవింద్ సింగ్లు పురుషుల లైట్ వెయిట్ డబుల్ స్కల్స్ ఈవెంటులో వెండి పతకాన్ని గెలుచుకున్నారు.

పారిస్ 2024 ఒలింపిక్ క్వాలిఫయర్స్‌కు ముందు, చైనాలో శిక్షణ పొందుతున్నప్పుడు ఇతడు వెన్నునొప్పి కారణంగా, దక్షిణ కొరియాలో జరిగిన ఒలింపిక్ అర్హత పోటీని కోల్పోయాడు. ఇది టార్గెట్ ఒలింపిక్ పోడియం స్కీమ్ (TOPS) డెవలప్మెంట్ గ్రూప్‌కు తాత్కాలికంగా తిరిగి నియమించడానికి దారితీసింది. అధికారిక వైద్య పర్యవేక్షణ లేకుండా బోర్డర్ సెక్యూరిటీ ఫోర్స్ ఫిజియోథెరపిస్ట్ మార్గదర్శకత్వంలో పునరావాసం పొంది, 2025లో శిక్షణను తిరిగి ప్రారంభించాడు. జాతీయ పోటీలకు ముందు,  2028 లాస్ ఏంజిల్స్ ఒలింపిక్స్‌లో తన సంసిద్ధతను అంచనా వేయడానికి ఇతడు ఖేలో ఇండియా వాటర్ స్పోర్ట్స్ ఫెస్టివల్‌లో పాల్గొన్నాడు.

అంతర్జాతీయ ఈవెంట్లతో పాటు, అర్జున్ దేశీయ రోయింగ్ సర్క్యూట్లలో కూడా తన నైపుణ్యాన్ని ప్రదర్శించాడు. 2018, 2019  ఓపెన్ స్ప్రింట్ నేషనల్ రోయింగ్ ఛాంపియన్షిప్స్ రెండింటిలోనూ లైట్వెయిట్ పురుషుల డబుల్ స్కల్స్‌లో రజత పతకాలు గెలుచుకున్నాడు. తరువాత 2022లో పూణే జరిగిన డబుల్ స్కల్స్ విభాగంలో మరో రజత పతకాన్ని గెలుచుకున్నాడు. తన ఫామ్ను కొనసాగిస్తూ, 2023లో పూణే జరిగిన లైట్వెయిట్ పురుషుల డబుల్ స్కల్స్‌లో బంగారు పతకాన్ని సాధించాడు. 

## మూలాలు

వర్గం:రాజస్థాన్ క్రీడాకారులు
వర్గం:1997 జననాలు
వర్గం:జీవిస్తున్న ప్రజలు
వర్గం:ఆసియా క్రీడలలో పతకం సాధించిన క్రీడాకారులు
వర్గం:ఆసియా క్రీడలలో పతకం సాధించిన భారతీయులు
వర్గం:భారతీయ ఒలింపిక్ క్రీడాకారులు